Omolojus
Omolojus (rus. Омолой) – upė Rusijoje, šiaurės Jakutijoje. Prasideda Verchojansko kalnagūbryje, Sietindžės kalnų grandinėje. Teka į šiaurę palei Kularo kalnagūbrį, aukštupyje – siauru tarpukalnių slėniu, žemupyje – Janos-Indigirkos žemumos vakariniu pakraščiu. Įteka į Laptevų jūros Buor Chajos įlanką; sudaro estuariją. Didžiausi intakai: Uchurukas, Sietindžė, Kuranach Jurjachas, Arga Jurjachas (kairieji), Ulachan Kiuegiuliuras (dešinieji). Omolojaus baseine yra virš 14 tūkst. ežerų, kurių bendras plotas 683 km². Upė užšąla pirmoje spalio pusėje, o atitirpsta gegužės gale ar birželio pradžioje. Žiemą aukštupyje susiformuoja dideli ampalų masyvai (108, jų bendras plotas 302 km²).